(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΝΔ΄

Τρίτη, 15 Ιουλίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ειδική Ημερήσια Διάταξη: Αποφάσεις Βουλής: συζήτηση και ψήφιση, σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής, επί της προτάσεως του Προέδρου της Βουλής: «Για την τροποποίηση διατάξεων του Κανονισμού της Βουλής - Μέρος Β' (ΦΕΚ 51 Α'/10-4-1997), όπως ισχύει», σελ.   
3. Ανακοινώνεται η υπ’ αριθμόν 4737 από 15.7.2025 πρόταση που κατέθεσαν ο Πρόεδρος της Κοινοβουλευτικής Ομάδας ΣΥΡΙΖΑ-Προοδευτική Συμμαχία κ. Σωκράτης Φάμελλος και είκοσι πέντε (25) Βουλευτές της και ο Πρόεδρος της Κοινοβουλευτικής Ομάδας της Νέας Αριστεράς κ. Αλέξανδρος Χαρίτσης και δέκα (10) Βουλευτές της για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης κατά των πρώην Υπουργών Μαυρουδή Βορίδη και Ελευθερίου Αυγενάκη, σύμφωνα με το άρθρο 86 παράγραφος 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν.3126 του 2003 περί της «Ποινικής Ευθύνης Υπουργών», όπως ισχύουν, σχετικά με τη διερεύνηση τυχόν εγκλημάτων που έχουν τελεστεί κατά την άσκηση των καθηκόντων τους και σύμφωνα με τα διαλαμβανόμενα στην πρόταση. , σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
 Ανακοίνωση του δελτίου επικαίρων ερωτήσεων της Τετάρτης 16 Ιουλίου 2025, σελ.   
   
Ο ΠΡΟΕΔΡΟΣ

ΚΑΚΛΑΜΑΝΗΣ Ν. , σελ.

ΠΡΟΕΔΡΕΥΩΝ

ΓΕΩΡΓΑΝΤΑΣ Γ. , σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
  
 ΑΣΗΜΑΚΟΠΟΥΛΟΥ Σ. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΛΑΖΑΡΙΔΗΣ Μ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΠΕΡΚΑ Θ. , σελ.   
 ΣΤΥΛΙΟΣ Γ. , σελ.   
 ΤΣΙΜΑΡΗΣ Ι. , σελ.

Β. Επί διαδικαστικού θέματος:  
  
 ΓΕΩΡΓΑΝΤΑΣ Γ. , σελ.   
 ΚΑΚΛΑΜΑΝΗΣ Ν. , σελ.   
  
Γ. ΠΑΡΕΜΒΑΣΕΙΣ:  
  
 ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΝΔ΄

Τρίτη 15 Ιουλίου 2025

Αθήνα, σήμερα στις 15 Ιουλίου 2025, ημέρα Τρίτη και ώρα 10.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΟΣ (Νικήτας Κακλαμάνης):**Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αποφάσεις Βουλής: συζήτηση και ψήφιση, σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής, επί της προτάσεως του Προέδρου της Βουλής: «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51 Α΄/10-4-1997), όπως ισχύει».

Επί της προτάσεως του Προέδρου της Βουλής προτείνω να λάβουν τον λόγο οι εισηγητές, οι ειδικοί αγορητές και οι Κοινοβουλευτικοί Εκπρόσωποι εάν το επιθυμούν, για πέντε λεπτά, με σχετική ανοχή. Νομίζω ότι έχω τη σύμφωνη γνώμη σας.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικήτας Κακλαμάνης):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Γεώργιος Στύλιος.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε την πρόταση του Προέδρου της Βουλής για την τροποποίηση διατάξεων του Κανονισμού της Βουλής και πιο συγκεκριμένα, το Μέρος Β΄, το οποίο έχει εκδοθεί με το ΦΕΚ 51 Α΄ του 1997. Πρόκειται για μια μικρή τροποποίηση διατάξεων του Β΄ Μέρους του Κανονισμού της Βουλής.

Συγκεκριμένα, στο άρθρο 1, όπως αναφέρεται και στην αιτιολογική έκθεση, επιδιώκεται η εναρμόνιση των ρυθμίσεων που διέπουν την καταβολή του επιδόματος ανθυγιεινής εργασίας και στους υπαλλήλους της Βουλής που τη δικαιούνται και παράλληλα, προτείνεται η διεύρυνσή της και η εξουσιοδότηση αρμοδιότητας του Γενικού Γραμματέα και ως προς τους όρους, προϋποθέσεις και ύψος του σχετικού επιδόματος, σύμφωνα πάντοτε με τις αρχές της ίσης μεταχείρισης, με αναδρομική ισχύ, αναδρομική καταβολή από 1-1-2025, δεδομένης και της ήδη χορήγησής του στο υπόλοιπο δημόσιο. Αυτό είναι, λοιπόν, το άρθρο 1.

Πάμε τώρα στο δεύτερο άρθρο. Στο δεύτερο άρθρο θεσπίζεται η δυνατότητα καταβολής του κινήτρου επίτευξης στόχων στήριξης του κοινοβουλευτικού έργου, μετά το πέρας τουλάχιστον έξι μηνών εργασιών της συνόδου, για λόγους ομαλής εκτέλεσης του προϋπολογισμού της Βουλής.

Όλοι γνωρίζουμε τον όγκο του κοινοβουλευτικού έργου, τους ρυθμούς διεκπεραίωσής του, την εξοικονόμηση πόρων, κατά την εκτέλεση του προϋπολογισμού της Βουλής και την έγκαιρη υλοποίηση των τιθέμενων στόχων.

Στο επόμενο άρθρο, στο άρθρο 3, για λόγους ίσης μεταχείρισης και χρηστής διοίκησης, προβλέπεται σύστημα κινήτρων και ανταμοιβής και των, με οποιονδήποτε τρόπο, εργαζομένων στο Ίδρυμα της Βουλής των Ελλήνων για τον Κοινοβουλευτισμό και τη Δημοκρατία.

Με το τέταρτο άρθρο, δίνεται η δυνατότητα αναπλήρωσης του Γενικού Γραμματέα της Βουλής στην Ειδική Επιτροπή Επιλογής Προϊσταμένων Γενικών Διευθύνσεων, καθώς και στην Επιτροπή Επιλογής Προϊσταμένων από τον εκπρόσωπο του Νομικού Συμβουλίου του κράτους στη Βουλή.

Τέλος, με το πέμπτο άρθρο προτείνονται κάποιες αναγκαίες μεταβατικές διατάξεις για την εφαρμογή του συστήματος επιλογής των προϊσταμένων οργανικών μονάδων. Αποσαφηνίζεται ότι έως την επιλογή των προϊσταμένων οργανικών μονάδων, καθήκοντα προϊσταμένου ασκούν όσοι εκτελούν με οποιονδήποτε τρόπο χρέη προϊσταμένου, κατά τη δημοσίευση του παρόντος. Επαναλαμβάνεται και εν προκειμένω, η αναστολή της εφαρμογής του κριτηρίου γγ΄ της ομάδας κριτηρίων της παραγράφου 3β του άρθρου 82 του Κανονισμού της Βουλής και ορίζεται ότι δεν ισχύουν, προς διευκόλυνση της διαδικασίας, οι πιεστικές προθεσμίες έκδοσης προκήρυξης θέσεων προϊσταμένων οργανικών μονάδων των περιπτώσεων 3γ΄, δα΄ και εα΄ αυτού του άρθρου.

Προτείνεται, επίσης, ένα σαφές χρονοδιάγραμμα προκήρυξης, επιλογής και τοποθέτησης όσων επιλεγούν για τις θέσεις προϊσταμένων και ορίζεται ότι θα προκηρυχθούν κατ’ αρχάς οι θέσεις των προϊσταμένων γενικής διεύθυνσης. Η διαδικασία προκήρυξης, επιλογής και τοποθέτησής τους θα ολοκληρώνεται το αργότερο εντός δύο μηνών από την έναρξή της. Μετά την ολοκλήρωση της ως άνω διαδικασίας, συγκροτείται η επιτροπή προκειμένου να επιλέξει τους προϊσταμένους διευθύνσεων. Η διαδικασία προκήρυξης, επιλογής και τοποθέτησής τους θα ολοκληρώνεται το αργότερο εντός τριών μηνών από την έναρξή της. Στη συνέχεια, θα κινείται η διαδικασία επιλογής των προϊσταμένων τμημάτων μετά τη λήξη της θητείας τους. Η διαδικασία επιλογής και τοποθέτησης των προϊσταμένων τμημάτων θα ολοκληρώνεται το αργότερο εντός πέντε μηνών από την έναρξή της.

Το ακροτελεύτιο άρθρο, το άρθρο 6, προβλέπει την έναρξη ισχύος αυτών των ρυθμίσεων από τη δημοσίευση στην Εφημερίδα της Κυβερνήσεως, εκτός αν ορίζεται άλλως στις επιμέρους διατάξεις.

Όπως αντιλαμβάνεστε όλοι και όπως ακούσατε, πρόκειται για μια σταθμισμένη τροποποίηση του Κανονισμού και σας καλώ να την υπερψηφίσετε και θέλω να σας ευχαριστήσω όλους και κυρίως τα στελέχη της Βουλής, που συνδράμουν στο έργο μας και στηρίζουν το παραγόμενο κοινοβουλευτικό έργο.

Σας ευχαριστώ πολύ.

**ΠΡΟΕΔΡΟΣ (Νικήτας Κακλαμάνης):** Και εμείς!

Καλείται τώρα στο Βήμα ο εισηγητής από το ΠΑΣΟΚ - Κίνημα Αλλαγής, ο συνάδελφος κ. Ιωάννης Τσίμαρης.

**ΙΩΑΝΝΗΣ ΤΣΙΜΑΡΗΣ:**  Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ήθελα να επισημάνω εξαρχής ότι οι υπάλληλοι της Βουλής από την έναρξη των μνημονίων υπέστησαν τις μεγαλύτερες περικοπές των αποδοχών τους και ταυτόχρονα, αυξήθηκε ο όγκος, η ένταση και ο ρυθμός του κοινοβουλευτικού έργου. Άρα, με την παρούσα συζήτηση και ψήφιση της πρότασης του Προέδρου της Βουλής για την τροποποίηση των διατάξεων της Βουλής του Μέρους Β΄, αναγνωρίζουμε εμπράκτως την ουσιαστική συνεισφορά τους και δεν αρκούμαστε μόνο σε προφορικές ευχαριστίες.

Στο άρθρο 1 της πρότασης της τροποποίησης το ανθυγιεινό επίδομα στους υπαλλήλους της Βουλής ρυθμίζεται από το άρθρο 98 του ν.4483/2017 και το επίδομα αυτό καταβάλλεται σε υπαλλήλους που εκτελούν επικίνδυνη και ανθυγιεινή εργασία και το ύψος του καθορίζεται ανά κατηγορία εργαζομένου.

Με το άρθρο 1 της τροποποίησης του Κανονισμού επιδιώκεται η εναρμόνιση των ρυθμίσεων που διέπουν το επίδομα ανθυγιεινής εργασίας στους υπαλλήλους της Βουλής που το δικαιούνται, σύμφωνα με τα οριζόμενα στις γνωμοδοτήσεις της Επιτροπής Μεταρρύθμισης Επιδόματος Επικίνδυνης και Ανθυγιεινής Εργασίας και τις κατ’ εξουσιοδότηση εξουσιοδοτηθείσες νέες υπουργικές αποφάσεις.

Επιπλέον, προτείνεται η διερεύνηση της κατ’ εξουσιοδότηση αρμοδιότητας του Γενικού Γραμματέα και ως προς τους όρους, τις προϋποθέσεις και το ύψος σχετικού επιδόματος, σύμφωνα με τις αρχές της ίσης μεταχείρισης, με αναδρομική καταβολή την 1η Ιανουαρίου του 2025.

Στο άρθρο 2 της πρότασης της τροποποίησης, θεσπίζεται η δυνατότητα καταβολής του κινήτρου επίτευξης στόχων στήριξης του κοινοβουλευτικού έργου της παραγράφου 1 του άρθρου 95 του Κανονισμού της Βουλής Μέρος Β΄, μετά το πέρας, τουλάχιστον έξι μηνών εργασιών της Συνόδου, για λόγους ομαλής εκτέλεσης του προϋπολογισμού της Βουλής, λαμβανομένων υπ’ όψιν, μεταξύ άλλων, του όγκου του κοινοβουλευτικού έργου, του ρυθμού διεκπεραίωσής του, της εξοικονόμησης πόρων, κατά την εκτέλεση του προϋπολογισμού της Βουλής και την έγκαιρη υλοποίηση των τιθέμενων στόχων. Ουσιαστικά, δηλαδή, ενεργοποιείται η προβλεπόμενη από το 2011 διάταξη στο άρθρο 95, παράγραφος 1 του Κανονισμού, της Βουλής Μέρος Β΄, η οποία ήταν ανενεργή, λόγω των μνημονιακών υποχρεώσεων της χώρας.

Στο άρθρο 3 της πρότασης της τροποποίησης προβλέπεται για λόγους ίσης μεταχείρισης και χρηστής διοίκησης, σύστημα κινήτρων και ανταμοιβής με οποιονδήποτε τρόπο εργαζομένων του Ιδρύματος της Βουλής των Ελλήνων για τον Κοινοβουλευτισμό και τη Δημοκρατία διά της θέσπισης στον Οργανισμό του Ιδρύματος, αντιστοίχως προς τα οριζόμενα στο άρθρο 95 του Κανονισμού της Βουλής, κινήτρου επίτευξης στόχων στήριξης του πολιτιστικού και μορφωτικού έργου. Η χορήγηση του κινήτρου επίτευξης στόχων στήριξης του πολιτιστικού και μορφωτικού έργου, καθώς και στους υπαλλήλους του Ιδρύματος της Βουλής είναι δίκαιη και σύμφωνη με το πλαίσιο της ίσης μεταχείρισης και της χρηστής διοίκησης.

Στο άρθρο 4 της πρότασης τροποποίησης προβλέπεται η αναπλήρωση του Γενικού Γραμματέα της Βουλής στην Ειδική Επιτροπή Επιλογής Προϊσταμένων Γενικών Διευθύνσεων και στην Επιτροπή Επιλογής Προϊσταμένων από τον εκπρόσωπο του Νομικού Συμβουλίου του Κράτους.

Θα ήθελα να επισημάνω ότι στο άρθρο 3, παράγραφος 2, βασική διάρθρωση του Κανονισμού, Μέρος της Βουλής, αναφέρεται ότι στη Βουλή λειτουργεί Γραφείο Νομικού Συμβούλου του Κράτους. Στο αποστολή του Γραφείου Νομικού Συμβούλου του Κράτους στη Βουλή, όπως αναφέρεται στο άρθρο 5, στην παράγραφο 1, φαίνεται ότι δεν υπάρχει εκπρόσωπος του Νομικού Συμβούλου, αλλά Νομικός Σύμβουλος του Κράτους στη Βουλή. Αυτή είναι η επισήμανση.

Με το άρθρο 5 της πρότασης της τροποποίησης προτείνονται αναγκαίες μεταβατικές διατάξεις για την εφαρμογή του συστήματος επιλογής των προϊσταμένων οργανικών μονάδων. Έτσι αποσαφηνίζεται ότι έως την επιλογή των προϊσταμένων οργανικών μονάδων καθήκοντα προϊσταμένου ασκούν όσοι εκτελούν με οποιονδήποτε τρόπο, χρέη προϊσταμένων, κατά τη δημοσίευση του παρόντος. Επαναλαμβάνεται και εν προκειμένω, η αναστολή της εφαρμογής του κριτηρίου γγ’ της ομάδας κριτηρίων της παραγράφου 3β του άρθρου 82 του Κανονισμού της Βουλής, Μέρος Β΄ και ορίζεται ότι δεν ισχύουν προς διευκόλυνση διαδικασίας οι πιεστικές προθεσμίες έκδοσης προκήρυξης θέσεων προϊσταμένων οργανικών μονάδων των περιπτώσεων 3γ, δα και εα αυτού του άρθρου.

Από την έναρξη ισχύος του άρθρου 82 του Κανονισμού της Βουλής, Μέρος Β΄, καθιερώθηκε το 2016 το νέο σύστημα επιλογής των προϊσταμένων οργανικών μονάδων με μοριοδότηση τεσσάρων ομάδων κριτηρίων, με βάση τα τυπικά εκπαιδευτικά προσόντα και τα προσόντα επαγγελματικής κατάρτισης, την εργασιακή εμπειρία και άσκηση καθηκόντων ευθύνης, την αξιολόγηση και τη συνέντευξη.

Η πρώτη εφαρμογή της διάταξης πραγματοποιήθηκε με μεταβατικές διατάξεις και χωρίς να ληφθεί υπ’ όψιν το κριτήριο της αξιολόγησης. Με τροποποίηση, υπό προεδρίας του κ. Τασούλα, το 2020 άλλαξε και η μοριοδότηση των τεσσάρων ομάδων κριτηρίων και κατά την πρώτη εφαρμογή της διάταξης υπήρχε πάλι απάλειψη της μοριοδότησης του κριτηρίου αξιολόγησης. Και σήμερα εμείς θεωρούμε ότι με πρόσχημα την προτεινόμενη προσθήκη του προσώπου που θα αναπληρώνει το μέλος των Επιτροπών Επιλογής Προϊσταμένων Γενικών Διευθύνσεων αρμόδια για την διεξαγωγή της διαδικασίας επιλογής των προϊσταμένων γενικών διευθύνσεων της Βουλής και σχετική εισήγηση προς την Επιτροπή Κανονισμού και της Επιτροπής Επιλογής Προϊσταμένων, αρμόδια για την επιλογή προϊσταμένων διεύθυνσης οργανικής ομάδας αντίστοιχου επιπέδου για τη διεξαγωγή των δομημένων συνεντεύξεων που προβλέπονται για την επιλογή των προϊσταμένων του τμήματος Γενικού Γραμματέα της Βουλής, η οποία δεν επανακαθορίζει τα κριτήρια και τα ποσοστά μοριοδότησης και με βάση αυτό, δεν γίνεται κατανοητό, ποια είναι η ακριβής ανάγκη και σκοπιμότητα εφαρμογής και πάλι μεταβατικών κριτηρίων και ποσοστών μοριοδότησης και αναστέλλεται για άλλη μια φορά το κριτήριο της αξιολόγησης.

Επομένως, ενώ υπάρχουν πάγιες διατάξεις που εσείς οι ίδιοι νομοθετήσατε, αλλά δεν εφαρμόσατε ποτέ, επιλέγουμε πάλι τη λύση των μεταβατικών διατάξεων. Να συμφωνήσουμε όλοι εδώ ως προς τη χρήση γενικώς των μεταβατικών διατάξεων στην οποιαδήποτε νομοθέτηση, η οποία έρχεται να αντιμετωπίσει την αδυναμία εφαρμογής των πάγιων διατάξεων για αντικανονικούς λόγους και μόνο;

Το πρόβλημά μας είναι γιατί δεν εφαρμόστηκε ποτέ από το 2016 το κριτήριο της αξιολόγησης. Αν κρίνετε ότι δεν μας εξυπηρετεί, θα πρέπει να σκεφτούμε να το καταργήσουμε. Υπάρχει σύστημα αξιολόγησης στη Βουλή από το 2016. Υπάρχει ξεχωριστό Τμήμα Αξιολόγησης και Διεύθυνση Στρατηγικού Σχεδιασμού. Αξιολογήσεις πραγματοποιούνται κάθε χρόνο. Η Επιτροπή Αξιολόγησης συνεδριάζει κανονικά, όπως προβλέπεται. Άρα, θα πρέπει να συμφωνήσουμε ότι θα πρέπει να συζητήσουμε προσεχώς επί αυτού του θέματος, κατόπιν εξέτασης του ισχύοντος συστήματος αξιολόγησης στο δημόσιο και λαμβάνοντας υπ’ όψιν τις ιδιαιτερότητες της λειτουργίας των υπηρεσιών της Βουλής και παράλληλα τι ισχύει στα Κοινοβούλια.

Επίσης, ως προς το πρόσχημα της διευκόλυνσης των υπηρεσιών της Βουλής που θα υποστηρίξει τις σχετικές διαδικασίες προκήρυξης, επιλογής και τοποθέτησης νέων προϊσταμένων, θέλω να τονίσω ότι η θητεία των γενικών διευθυντών έχει λήξει από τις αρχές Απριλίου, άρα υπήρχε χρόνος για την έναρξη των σχετικών διαδικασιών.

Εμείς, κύριε Πρόεδρε, θα ψηφίσουμε επί της αρχής και επί των άρθρων υπέρ, πλην του άρθρου 5 που θα ψηφίσουμε «παρών».

Θα ήθελα να πω ότι για λόγους της ίσης μεταχείρισης θέλω να σταθώ σε μια άλλη κατηγορία εργαζομένων, αυτή των επιστημονικών συνεργατών. Είναι άνθρωποι οι οποίοι συμπάσχουν μαζί μας, είναι μαζί μας όλο το εικοσιτετράωρο και βασιζόμαστε πάρα πολύ εμείς οι Βουλευτές πάνω τους. Καθώς το θεσμικό πλαίσιο για τους επιστημονικούς συνεργάτες είναι ασαφές, θα πρέπει να δεσμευτούμε σήμερα ότι στο προσεχές διάστημα θα ασχοληθούμε εκτενώς με τον εκσυγχρονισμό του υφιστάμενου πλαισίου.

Σας ευχαριστώ.

**ΠΡΟΕΔΡΟΣ (Νικήτας Κακλαμάνης):** Κι εγώ σας ευχαριστώ.

Και μέχρι να έρθει ο κ. Διονύσιος Καλαματιανός, ειδικός αγορητής από τον ΣΥΡΙΖΑ, απλά να υπενθυμίσω στην παρατήρηση του κ. Τσίμαρη για τον εκπρόσωπο του Νομικού Συμβουλίου του Κράτους ότι το έχουμε διατυπωμένο έτσι, γιατί θα μπορούσε να είναι και Αντιπρόεδρος του Νομικού Συμβουλίου. Παλιά υπήρχε ο κ. Καλλιώρας. Γι’ αυτό βάλαμε εκπρόσωπο.

Τον λόγο έχει ο κ. Διονύσιος Καλαματιανός, ειδικός αγορητής από τον ΣΥΡΙΖΑ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα εδώ στην Ολομέλεια της Βουλής για κάποια ζητήματα, κάποιες διατάξεις αλλαγής του Κανονισμού της Βουλής και με την ευκαιρία θα ήθελα να τονίσω ότι είναι κρίσιμο να εφαρμόζονται οι διατάξεις του Κανονισμού της Βουλής και του Συντάγματος και των νόμων κατά την διεξαγωγή προανακριτικών επιτροπών και να υπάρχει μια σαφής διαδικασία εξέτασης και των μαρτύρων και των εγγράφων και όλων των στοιχείων, δηλαδή να διενεργείται κανονικά μια προανακριτική επιτροπή και να κάνει το έργο της, όπως ορίζει και ο Κανονισμός και το Σύνταγμα και οι νόμοι.

Σχετικά με τις διατάξεις που προτείνονται, οι τρεις πρώτες αφορούν επιδόματα προς τους εργαζόμενους της Βουλής, οι οποίοι πραγματικά και αυτοί, όπως και άλλοι εργαζόμενοι στον δημόσιο τομέα, κατά την περίοδο 2010 - 2014 έχασαν ένα πολύ μεγάλο μέρος των αποδοχών τους. Καταργήθηκε τότε, τα μνημονιακά εκείνα χρόνια 2010 - 2014, και ο 13ος και 14ος μισθός. Ο ΣΥΡΙΖΑ έχει καταθέσει και πρόταση νόμου και τροπολογία με την οποία ζητούμε την επαναφορά συνολικά στο δημόσιο του 13ου και του 14ου μισθού, γιατί είναι μια εκκρεμότητα.

Τότε οι κυβερνήσεις που έκοψαν και τον 13ο και τον 14ο μισθό υπόσχονταν ότι όταν η χώρα βγει στο ξέφωτο και είναι καλύτερα δημοσιονομικά, θα επανέλθουν, γιατί ήταν μια προσωρινή περικοπή. Δυστυχώς, έξι χρόνια τώρα με Κυβέρνηση της Νέας Δημοκρατίας αυτό δεν έχει συμβεί. Εμείς καταθέσαμε τροπολογία, απορρίφθηκε από την πλειοψηφία. Ελπίζουμε κάποια στιγμή να υλοποιηθεί αυτή η δέσμευση και να επανέλθει ο 13ος και ο 14ος μισθός.

Εμείς στηρίζουμε τα τρία πρώτα άρθρα, θα τα υπερψηφίσουμε, είναι εύλογα, δίκαια και θα πρέπει να αποδοθούν και στους εργαζόμενους της Βουλής οι οποίοι εργάζονται καθημερινά και προσφέρουν στο έργο της Βουλής.

Σχετικά με το άρθρο 4, τονίσαμε και στη Διάσκεψη των Προέδρων ότι κανονικά τον Γενικό Γραμματέα της Βουλής τον αναπληρώνει ο Ειδικός Γραμματέας. Καταλαβαίνω τώρα ότι δεν υπάρχει Ειδικός Γραμματέας. Μάλλον στο πρόσωπο του κ. Μπαγιώκου συμπληρώνονται και τα δύο και Ειδικός και Γενικός. Δεν έχει οριστεί Ειδικός, θα έπρεπε να γίνει. Τελοσπάντων θα την υπερψηφίσουμε τη διάταξη αυτή, γιατί θα πρέπει να υπάρχει εκπροσώπηση στη διαδικασία των κρίσεων.

Το άρθρο 5 δεν μπορούμε να το υπερψηφίσουμε γιατί κατ’ αρχάς, ορίζει ότι ορίζονται ως προϊστάμενοι, τοποθετούνται δηλαδή διά νόμου, όσοι ήδη εκτελούν χρέη προϊσταμένων καθ’ οιονδήποτε τρόπο. Αυτό σημαίνει ότι οι ήδη τοποθετημένοι προϊστάμενοι αποκτούν ένα επιπλέον χρονικό προβάδισμα αλλά και ουσιαστικό προβάδισμα μοριοδότησης έναντι συνυποψηφίων τους. Σημαίνει ότι θα έχουν περισσότερα μόρια την ώρα των κρίσεων.

Επίσης, με τη διάταξη αυτή του άρθρου 5 αναστέλλεται εκ νέου η εφαρμογή του κριτηρίου της αξιολόγησης για την επιλογή προϊσταμένων. Ο κύριος Πρωθυπουργός, ο κ. Μητσοτάκης, έχει πει ότι σκέφτεται να φέρει συνταγματική διάταξη για να ενσωματωθεί η αξιολόγηση των δημοσίων υπαλλήλων και τώρα ουσιαστικά με αυτήν τη διάταξη αναστέλλεται η εφαρμογή της αξιολόγησης, προκειμένου της επιλογής των προϊσταμένων.

Επίσης, παρατείνεται η θητεία των προϊσταμένων, ενώ θα έπρεπε να έχει γίνει κρίση μέχρι τον Φεβρουάριο του 2025 -δεν έγινε- και παρατείνεται η προκήρυξη θέσεων των προϊσταμένων, χωρίς να προβλέπεται κάποια συγκεκριμένη χρονική διάσταση, δηλαδή να υπάρχει συγκεκριμένο χρονικό όριο για το πότε θα ξεκινήσουν οι προκηρύξεις αυτές. Περιμένουμε να γίνει όσο το δυνατόν πιο σύντομα.

Το πιο σημαντικό όμως είναι η αλλαγή των κριτηρίων για τους προϊσταμένους. Τα τυπικά προσόντα από 35% ορίζονται στο 25%, δηλαδή μειώνεται η μοριοδότηση για τα τυπικά προσόντα. Για την προηγούμενη εμπειρία πηγαίνει σε 35% από 20% έως 25% σήμερα. Καταργείται η αξιολόγηση ως κριτήριο, όπως είπαμε. Και εμείς αναρωτιόμαστε γιατί δεν εφαρμόζεται και στη Βουλή ο ν.4674/2020 που προβλέπει 33% για τα τυπικά προσόντα, 33% για την εμπειρία, 34% για τη συνέντευξη. Αυτήν τη διάταξη του ν.4674 του 2020 την έχει υπερψηφίσει η κυβερνητική πλειοψηφία. Γιατί δεν την εφαρμόζει λοιπόν και στη Βουλή, ώστε να ισχύουν αυτοί οι συντελεστές; Και προφανώς η συνέντευξη φτάνει στο 40%.

Πιστεύουμε ότι είναι μια αλλαγή κριτηρίων που δεν μας βρίσκει σύμφωνους και προφανώς δεν θα μπορέσουμε να υπερψηφίσουμε αυτήν τη διάταξη, θα την καταψηφίσουμε, γιατί πιστεύουμε ότι δημιουργεί ανισότητες. Θα έπρεπε να ενισχυθούν περισσότερο τα τυπικά προσόντα και η εμπειρία προφανώς, αλλά όχι η διαδικασία της συνέντευξης.

Σας ευχαριστώ.

**ΠΡΟΕΔΡΟΣ (Νικήτας Κακλαμάνης):** Κι εγώ.

Κυρίες και κύριοι συνάδελφοι, έχω την τιμή να ανακοινώσω στο Σώμα την υπ’ αριθμόν 4737 από 15-7-2025 πρόταση που κατέθεσαν ο Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Σωκράτης Φάμελλος και είκοσι πέντε (25) Βουλευτές της και ο Πρόεδρος της Κοινοβουλευτικής Ομάδας της Νέας Αριστεράς κ. Αλέξανδρος Χαρίτσης και δέκα (10) Βουλευτές της για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης κατά των πρώην Υπουργών Μαυρουδή Βορίδη και Ελευθερίου Αυγενάκη, σύμφωνα με το άρθρο 86 παράγραφος 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν.3126 του 2003 περί της «Ποινικής Ευθύνης Υπουργών», όπως ισχύουν, σχετικά με τη διερεύνηση τυχόν εγκλημάτων που έχουν τελεστεί κατά την άσκηση των καθηκόντων τους και σύμφωνα με τα διαλαμβανόμενα στην πρόταση.

Η πρόταση θα καταχωρηθεί στα Πρακτικά της σημερινής συνεδρίασης, θα τυπωθεί και θα διανεμηθεί στους Βουλευτές και θα εγγραφεί σε ειδική ημερήσια διάταξη, όπως ορίζει ο Κανονισμός της Βουλής.

(Η προαναφερθείσα πρόταση καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 17-82)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Νικήτας Κακλαμάνης):** Ο κ. Καραθανασόπουλος θα μιλήσει ως Κοινοβουλευτικός Εκπρόσωπος του Κομμουνιστικού Κόμματος και καλώ στο Βήμα την κ. Σοφία Ασημακοπούλου.

Μέχρι να έρθει η κ. Ασημακοπούλου θέλω να πω δύο πράγματα τόσο στο θέμα που θίξατε και οι δύο προηγούμενοι. Για τους επιστημονικούς συνεργάτες όσο και για τους αστυνομικούς της Βουλής, προσπαθήσαμε με τη νομική υπηρεσία να εξαντλήσουμε όλες τις δυνατότητες που ενδεχομένως θα μπορούσε η Βουλή ώστε να τους συμπεριλάβει. Δυστυχώς, η διατύπωση του συγκεκριμένου νόμου είναι τέτοια που απαγορεύει να κάνουμε κάτι τέτοιο, διότι δεν θεωρούνται υπάλληλοι της Βουλής. Εάν το έκανα, κινδύνευα να πάω για παράβαση καθήκοντος.

Ελάτε, κυρία Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, αρχικά η πρόβλεψη καταβολής του επιδόματος επικίνδυνης και ανθυγιεινής εργασίας και στους υπαλλήλους της Βουλής που το δικαιούνται κινείται σε θεμιτό πλαίσιο. Προβλέπεται η αναδρομική καταβολή του από 1-1-2025 ενώ όσα αφορούν σε αυτό θα εξειδικεύονται με απόφαση του Γενικού Γραμματέα της Βουλής.

Η πρόβλεψη καταβολής του επιδόματος επικίνδυνης και ανθυγιεινής εργασίας και στους υπαλλήλους της Βουλής αποτελεί ένα πρώτο θετικό βήμα για τους εργαζόμενους που το δικαιούνται. Η αναδρομική ισχύς από 1-1-2025 ενισχύει τη δίκαιη αυτή ρύθμιση, ενώ η συμμετοχή του Γενικού Γραμματέα της Βουλής στην εξειδίκευση των όρων διασφαλίζει την εύρυθμη εφαρμογή της. Η Ελληνική Λύση στηρίζει κάθε μέτρο που προάγει την αξιοπρέπεια της εργασίας και αποκαθιστά τις όποιες αδικίες.

Με το άρθρο 2, προβλέπεται η δυνατότητα καταβολής του κινήτρου επίτευξης στόχων στήριξης του κοινοβουλευτικού έργου μετά το πέρας τουλάχιστον έξι μηνών εργασιών της Συνόδου, για να εκτελεστεί ομαλά ο προϋπολογισμός της Βουλής. Η πρόβλεψη για τη δυνατότητα καταβολής του κινήτρου επίτευξης στόχων στήριξης του κοινοβουλευτικού έργου με τη λήξη των εργασιών κάθε Συνόδου της Βουλής ή μετά την ολοκλήρωση τουλάχιστον έξι μηνών εργασιών της Συνόδου αποτελεί μια ρεαλιστική ρύθμιση.

Η ενίσχυση της αποδοτικότητας είναι σε κάθε περίπτωση το ζητούμενο, ιδιαίτερα όταν μιλάμε για υπηρεσίες της Βουλής, ενώ ταυτόχρονα συμβάλλει στην ομαλή εκτέλεση του προϋπολογισμού. Το θέμα είναι τα κίνητρα που επιβραβεύουν την εργασία να ενισχύσουν ταυτόχρονα και τη διαφάνεια στη δημόσια διοίκηση.

Με το άρθρο 3, προβλέπεται η καταβολή κινήτρου επίτευξης στόχων στήριξης του πολιτιστικού και μορφωτικού έργου στους εργαζόμενους του Ιδρύματος της Βουλής, το οποίο θα χορηγείται με απόφαση του Προέδρου της Βουλής. Πρόκειται για μια πρωτοβουλία που αναγνωρίζει την πολύτιμη συμβολή τους στη διατήρηση και προώθηση της ιστορικής, πολιτιστικής και πνευματικής παρακαταθήκης του έθνους μας. Η ενίσχυση του ελληνικού πολιτισμού, της μόρφωσης και των ανθρώπων που τα υπηρετούν είναι πράγματι πολύ σημαντική.

Με το άρθρο 4, προβλέπεται η δυνατότητα αναπλήρωσης του Γενικού Γραμματέα της Βουλής στην Ειδική Επιτροπή Επιλογής Προϊσταμένων Γενικών Διευθύνσεων και στην Επιτροπή Επιλογής Προϊσταμένων από τον εκπρόσωπο του Νομικού Συμβουλίου του Κράτους στη Βουλή. Το κρίσιμο ζήτημα είναι να ενισχύεται η αξιοκρατική διοίκηση, η διαφάνεια, με πλήρη αντικειμενικότητα κατά τη στελέχωση και να θωρακίζεται ο θεσμικός ρόλος της Βουλής.

Με το άρθρο 5, προβλέπεται ότι μέχρι την επιλογή προϊσταμένων οργανικών μονάδων καθήκοντα προϊσταμένου ασκούν όσοι εκτελούν με οποιονδήποτε τρόπο χρέη προϊσταμένου, η θητεία των οποίων λήγει αυτοδίκαια με την επιλογή και τοποθέτηση προϊσταμένων και ορίζονται τα σχετικά με αυτό, όπως το χρονοδιάγραμμα κ.λπ.. Σε αυτό το άρθρο εκφράζουμε τις επιφυλάξεις μας, ιδιαίτερα σε ό,τι έχει να κάνει με τη διασφάλιση της αξιοκρατίας και της διαφάνειας.

Οι προτεινόμενες ρυθμίσεις συνιστούν ένα θετικό βήμα προς τη λειτουργική ενίσχυση της Βουλής και των υπηρεσιών της. Η καταβολή κινήτρων επίτευξης στόχων, η αναγνώριση των εργασιακών συνθηκών των υπαλλήλων, η ενίσχυση του πολιτιστικού έργου αντανακλούν μια προσπάθεια αναβάθμισης της δημόσιας λειτουργίας.

Η Ελληνική Λύση χαιρετίζει τις ρυθμίσεις που αναγνωρίζουν έμπρακτα το έργο των εργαζομένων της Βουλής για μια δημόσια διοίκηση που υπηρετεί τον πολίτη με ευθύνη και κυρίως διαφάνεια.

Σας ευχαριστώ.

**ΠΡΟΕΔΡΟΣ (Νικήτας Κακλαμάνης):** Κι εγώ.

Καλείται τώρα στο Βήμα από τη Νέα Αριστερά η συνάδελφος κ. Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Θα ξεκινήσω και εγώ λέγοντας για την πολύ σοβαρή, πολύ συνεπή, πολύ υπεύθυνη δουλειά των υπαλλήλων της Βουλής, για την αδικία που έχουν υποστεί, όπως όλοι οι δημόσιοι υπάλληλοι, με την περικοπή του δέκατου τρίτου και δέκατου τέταρτου μισθού και παρόλο που η οικονομία της χώρας, απ’ ό,τι ακούμε από την Κυβέρνηση, πάει περίφημα αυτά δεν λένε να επανέλθουν. Έχουμε καταθέσει προτάσεις. Ελπίζουμε κάποια στιγμή αυτή η αδικία να αποκατασταθεί.

Το άλλο που θέλω να πω είναι για το δεύτερο κομμάτι της Βουλής, δηλαδή πέρα από τους υπαλλήλους υπάρχουν και πολιτικοί. Αυτοί δεν τα έχουν πάει πολύ καλά. Αυτές τις μέρες πραγματικά παρακολουθούμε ένα θρίλερ να έχει έρθει μια τεράστια δικογραφία στη Βουλή με σοβαρές ενδείξεις και να έχουμε την πλειοψηφία της Βουλής να λέει: «Θα κάνω εξεταστική από το 1998». Δεν νομίζω να υπάρχει Έλληνας πολίτης που να μην θυμώνει με αυτήν την εξέλιξη.

Εγώ καλώ τους συναδέλφους και της Νέας Δημοκρατίας να στηρίξουν την πρόταση για προανακριτική που καταθέσαμε μαζί με την Κοινοβουλευτική Ομάδα του ΣΥΡΙΖΑ, γιατί πραγματικά αυτά γράφονται στην ιστορία και στο βιογραφικό κανενός.

Πάμε, όμως, λίγο στο θέμα. Το άρθρο 1 αναφέρεται στη χορήγηση επιδόματος ανθυγιεινής εργασίας με αναδρομική ισχύ από την 1-1-2025, σύμφωνα με τις νεότερες προβλέψεις, και θα περιλαμβάνει και την κατηγορία εργαζομένων με συμβάσεις εργασίας ιδιωτικού δικαίου ορισμένου χρόνου, δηλαδή τους πιο αδικημένους υπαλλήλους της Βουλής. Επομένως, δεν υπάρχει καμία συζήτηση, είναι θετικότατο, συμφωνούμε.

Με το άρθρο 2 δίνεται η δυνατότητα χορήγησης του ήδη προβλεπόμενου στον Κανονισμό της Βουλής κίνητρου επίτευξης στόχων στήριξης του κοινοβουλευτικού έργου για όλους τους υπαλλήλους μετά την παρέλευση εξαμήνου από την έναρξη κάθε συνόδου της Ολομέλειας. Άρα, για φέτος δίνεται η δυνατότητα να καταβληθεί εντός του Ιουλίου του 2025. Ωραία.

Το άρθρο 3, αφορά στη χορήγηση του ίδιου κινήτρου και στους υπαλλήλους του Ιδρύματος της Βουλής. Αυτό είναι αυτονόητο. Αποτελούν οργανικό μέρος του Κοινοβουλίου και παράγουν, βεβαίως, και σημαντικό έργο.

Το άρθρο 4, αφορά στην τροποποίηση του παλαιότερου άρθρου που προέβλεπε την αντικατάσταση του Γενικού Γραμματέα της Βουλής κατά τη διαδικασία των κρίσεων προϊσταμένων από τον Ειδικό Γραμματέα. Αυτήν τη στιγμή η θέση του Γενικού και Ειδικού Γραμματέα ταυτίζεται στο ίδιο πρόσωπο και άρα αυτό σημαίνει ότι με την τροποποίηση αυτή και στο μέλλον θα ταυτίζεται το πρόσωπο του Γενικού με αυτό του Ειδικού Γραμματέα.

Πάμε, όμως, λίγο στο άρθρο που πραγματικά εγείρει αρκετές αντιρρήσεις. Εδώ, με το άρθρο 5, παρατείνεται η θητεία των προϊσταμένων μέχρι την ολοκλήρωση των κρίσεων και ορίζονται οι συντελεστές βαρύτητας για τη βαθμολόγηση των υποψηφίων. Ήδη οι προϊστάμενοι γενικών διευθύνσεων θα έπρεπε, σύμφωνα με τον Κανονισμό της Βουλής, να είχαν κριθεί μέχρι τον Φεβρουάριο του 2025. Εξάλλου η Βουλή, και μόνο αυτή από όλο το Δημόσιο, με τροποποίηση του Κανονισμού της το 2020 αύξησε τη θητεία των προϊσταμένων από τρία σε τέσσερα έτη στη λογική ότι δεν επαρκεί ο χρόνος για τη διενέργεια εντός τριετίας νέων κρίσεων.

Αυτό, όμως, που μας βρίσκει κάθετα αντίθετους είναι οι συντελεστές βαρύτητας. Η Βουλή και στις προηγούμενες κρίσεις δεν εφάρμοσε τους συντελεστές που προέβλεπε ο ν.4674/2020 της πλειοψηφίας, δηλαδή της κυβέρνησης της Νέας Δημοκρατίας. Συγκεκριμένα ο νόμος προβλέπει συντελεστές 33% για τα τυπικά προσόντα, 33% για την εμπειρία και 34% για τη συνέντευξη, ενώ στη Βουλή προβλέπονται άλλοι συντελεστές, αντίστοιχα δηλαδή 25%, 35% και 40% για τη συνέντευξη. Έτσι, κατά τις προηγούμενες κρίσεις, είχαμε ανάδειξη προϊσταμένων που έλαβαν εξωφρενικά υψηλότερες βαθμολογίες στη συνέντευξη και στην περίπτωση εφαρμογής του νόμου για το Δημόσιο δεν θα είχαν επιλεγεί. Υποτίθεται ότι έχουμε περάσει σε μια εποχή που όλα πρέπει να γίνονται με περισσότερη διαφάνεια, με περισσότερη αξιοκρατία. Αυτές ήταν οι υποσχέσεις του Πρωθυπουργού. Εδώ βλέπουμε ότι ξαναβρίσκουμε τον ωραίο, παλιό τρόπο της συνέντευξης.

Και επειδή μας είχατε αναφέρει, κύριε Πρόεδρε, στη Διάσκεψη κάτι για το τι ίσχυε πριν, οι συντελεστές βαρύτητας επί προεδρίας του κ. Βούτση ήταν 40% για τα τυπικά προσόντα -σπουδές, πτυχία, ξένες γλώσσες-, 25% για την εμπειρία -χρόνια προϋπηρεσίας, κατοχή θέσης προϊσταμένου- και 35% για τη συνέντευξη. Ήταν μια αυτούσια μεταφορά του τότε νόμου Βερναρδάκη για το πώς πρέπει να γίνονται οι κρίσεις.

Επομένως, με αυτό το άρθρο παρατείνεται η θητεία των προϊσταμένων, που στην περίπτωση των γενικών διευθυντών μπορεί να φτάσει τα πέντε έτη, και εφαρμόζονται χαμηλότεροι συντελεστές για τα τυπικά προσόντα -αυτά δηλαδή που περιγράφουν την αριστεία- και υψηλότεροι για τη συνέντευξη που επαφίενται όπως και σε προηγούμενες κρίσεις στην υποκειμενική κρίση, καμιά φορά και αυθαιρεσία, των επιτροπών επιλογής. Επομένως αυτό το άρθρο θα το καταψηφίσουμε.

Ευχαριστώ.

**ΠΡΟΕΔΡΟΣ (Νικήτας Κακλαμάνης):** Ευχαριστώ πολύ, κυρία Πέρκα.

Μέχρι να έρθει στο Βήμα ο κ. Τάσος Οικονομόπουλος από τη Νίκη –ελάτε, κύριε Οικονομόπουλε- απλά να επαναλάβω για τους κοινοβουλευτικούς συντάκτες ότι ακούω με προσοχή τις παρατηρήσεις σας για το άρθρο 5. Πάντως οι τελευταίες κρίσεις που έγιναν ήταν περίπου εκατό, πάνω από εκατό, και έγινε μόνο μία ένσταση. Το λέω σχετικά με την αξιοπιστία και τη διαφάνεια των κρίσεων.

Ορίστε, κύριε Οικονομόπουλε, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με αφορμή την παρούσα συζήτηση για την αλλαγή του Κανονισμού της Βουλής επί συγκεκριμένων ζητημάτων, τα οποία ήδη γνωρίζουμε και σε μεγάλο βαθμό υπάρχει γενική συμφωνία -και αναφέρομαι στα τρία πρώτα άρθρα-, θα μπορούσαμε να αναφερθούμε, έστω και ακροθιγώς, σε ορισμένα χρονίζοντα ζητήματα του τρόπου λειτουργίας της Βουλής.

Από όποια πλευρά και αν το δούμε η Βουλή είναι ο ισχυρότερος δημοκρατικός θεσμός μιας δημοκρατικά κυβερνώμενης χώρας. Συνεπώς, οι όποιες επιλογές γίνονται από την πολιτική ηγεσία για τον τρόπο λειτουργίας της θα έπρεπε να αποτελούν παράδειγμα προς μίμηση για όλον τον δημόσιο τομέα της χώρας. Θα ήταν ευχής έργον να συνέβαινε το ίδιο και με τα κόμματα, τόσο από άποψη εσωτερικής λειτουργίας όσο και από άποψη οικονομικής διαχείρισης, γιατί κάτι τέτοιο θα ενέπνεε την εμπιστοσύνη του λαού στον πολιτικό κόσμο και θα αποτελούσε, επίσης, απόδειξη πολιτικού πολιτισμού ανώτερου επιπέδου. Αυτό το επίπεδο είναι που όταν υπάρχει προκαλεί τον σεβασμό των φίλων και εχθρών μιας χώρας και ταυτόχρονα αποτελεί σημαντικό παράγοντα εσωτερικής συνοχής της χώρας. Αυτό το επίπεδο ακόμη δεν το έχουμε κατακτήσει ως χώρα ή, για να είμαστε ακριβείς, απέχουμε ακόμα πολύ από αυτό.

Είναι ευοίωνο το ότι στο κείμενο των προς ψήφιση διατάξεων εμφανίζονται ρητά ή κατά συναγωγή έννοιες που αφορούν σε γενικές αρχές δικαίου και χρηστής διοίκησης, όπως η συνταγματική αρχή της αναλογικότητας, η αρχή της ίσης μεταχείρισης, η αρχή της δικαιολογημένης εμπιστοσύνης του διοικούμενου κ.λπ.. Σε άλλες χώρες, όπως η Κύπρος, τις βλέπει κάποιος και νομοθετημένες, αλλά στη χώρα μας σπανίζουν τέτοιες αναφορές. Μία απόπειρα έγινε με τον ν.4622/2019, όπου αναφέρονταν ορισμένες, αλλά στην πράξη δεν εφαρμόζονται, όπως βλέπουμε, ακολουθώντας την τύχη του επιτελικού κράτους, που εμφανίστηκε ως έννοια στον ίδιο νόμο, που ήταν ο πρώτος νόμος της τότε κυβέρνησης το μακρινό 2019.

Στην επιτροπή παραδεχτήκαμε ως κίνημα ότι ορθά ο νομοθέτης επεφύλαξε ειδικό καθεστώς για τους υπαλλήλους της Βουλής, λόγω των ειδικών και ιδιαζόντων καθηκόντων τους, και ορθά οι προτεινόμενες σήμερα αλλαγές προς εξομοίωση ως προς τα επιδόματα ανθυγιεινής εργασίας με τους λοιπούς υπαλλήλους του Δημοσίου έρχονται να καλύψουν ένα κενό που υπήρχε εις βάρος των υπαλλήλων της Βουλής.

Η αρχή της αναλογικής διαφοροποίησης η οποία συγκεράζει τις δύο συνταγματικές αρχές, από τη μία της ομοιότητας ή ισότητας και από την άλλη της ανομοιότητας ή αξιοκρατίας, είναι μια γενική αρχή που ο κάθε νομοθέτης θα έπρεπε να έχει ως οδηγό του, προκειμένου να μην αδικήσει καμία πλευρά και έτσι να μην καταλήξει σε μεροληψία έστω και άθελά του, έστω και από αμέλεια. Αυτή η αρχή, δυστυχώς, δεν τηρείται σήμερα από την παρούσα Κυβέρνηση παρά μόνο σε ελάχιστες περιπτώσεις.

Το αποτέλεσμα της μη τήρησης είναι αφενός να υπάρχουν πολλές στρεβλώσεις στον δημόσιο τομέα στα μισθολογικά και σε καθετί γενικά, αφετέρου να μην υπάρχουν σωστές διαδικασίες. Το ότι άρχισε η Κυβέρνηση να λαμβάνει υπ’ όψιν της τη διαβούλευση, με πολύ δισταγμό βέβαια, είναι καλό στοιχείο, όπως και το ότι ενίοτε, πάλι με το σταγονόμετρο, υιοθέτησε θέσεις της Αντιπολίτευσης. Η απώλεια χρόνου και πόρων είναι σημαντική και υποχρεώνει τη Βουλή σε τεράστια κόστη που θα μπορούσαν να αποφευχθούν, αν υπήρχε καλύτερη συνεννόηση με φορείς και κόμματα. Δεν χρειάζεται ούτε συμπίεση των χρόνων ούτε πολλές παράλληλες διαδικασίες, διότι δεν μπορούμε να παριστάμεθα σε πολλά σημεία ταυτόχρονα όσοι Βουλευτές ανήκουμε σε μικρά κόμματα, όταν σχεδιάζονται παράλληλες συνεδριάσεις επιτροπών ή και Ολομέλειας.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Προτείνουμε να επανέλθει η πιστή τήρηση του Κανονισμού για τα διαστήματα μεταξύ συνεδριάσεων των επιτροπών για το αυτόνομο σχέδιο, αλλά και να αυξηθούν αυτά στο διπλάσιο, αν είναι δυνατό.

Θεωρούμε θετική, από κάθε άποψη, την παρεμβολή συζητήσεων ενημερωτικών για τα ζητήματα των επιτροπών και προτείνουμε επιπλέον την αυτόματη συλλογή των συναφών πληροφοριών ηλεκτρονικά, ώστε να είναι διαθέσιμες σε όλους. Δυστυχώς, δεν έχουμε πάντα επίκαιρα, έγκυρα και πλήρη στοιχεία με συστηματικό τρόπο τις περισσότερες φορές και αναγκαζόμαστε να καταφεύγουμε σε ερωτήσεις και επερωτήσεις που καταναλώνουν πολύτιμους πόρους.

Η Βουλή πρέπει να αποτελέσει παράδειγμα καλής πρακτικής σε αυτόν τον τομέα για όλο το Δημόσιο. Έχουμε ήδη διατυπώσει τη γνώμη μας για τα άρθρα 4 και 5 και ότι γίνεται μεταφορά των προβλημάτων της δημόσιας διοίκησης στη Βουλή με τις επιλογές που κάνετε.

Συγκεκριμένα για το άρθρο 4 δεν πρέπει να εμπλέκονται στις κρίσεις πρόσωπα που είχαν ή θα έχουν ιεραρχική σχέση με τον κρινόμενο. Θα πρέπει να επιλέγονται ουδέτερα πρόσωπα, όπως δικαστές, για τη στελέχωση των επιτροπών επιλογής. Επιπλέον, οι διαδικασίες επιλογής διευθυντών και των τμηματαρχών μπορούν και πρέπει να εξελιχθούν παράλληλα με κληρωτά μέλη επιτροπών προεδρευόμενα από δικαστές.

Για τις παρατάσεις θητειών αυθαίρετα τοποθετημένων προϊσταμένων αναπληρωτών διαφωνούμε κάθετα και πρέπει οι θέσεις αυτές να προκηρυχθούν άμεσα προς πλήρωση με αντικειμενική διαδικασία ως ανωτέρω και με ορθολογικοποίηση των κριτηρίων επιλογής, όπως προτείνουμε.

Τέλος, για να καλυφθεί ένα ακόμα κενό, προτείνουμε τόσο οι αποσπασμένοι υπάλληλοι σε Βουλευτές όσο και οι επιστημονικοί συνεργάτες Βουλευτών να ακολουθούν στις υπερωρίες τους και στο κίνητρο επίτευξης στόχων αναλογικά τους υπαλλήλους της Βουλής, διότι το έργο τους ακολουθεί αναγκαστικά τις εργασίες της Βουλής σε μεγάλο βαθμό.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από την Πλεύση Ελευθερίας η ειδική αγορήτρια κ. Καραγεωργοπούλου.

Παρακαλώ, κυρία συνάδελφε, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Με το βλέμμα στραμμένο στον εργασιακό μεσαίωνα που επιχειρείτε να επιβάλλετε διά του καταρτιζομένου νομοσχεδίου Κεραμέως, που παραπέμπει σε αναλώσιμους χωρίς ωράριο εργαζομένους, άδειες και δίκαιο, που αφορά στην παραβίαση όλων των αρχών του εργατικού δικαίου, το να διαβάζουμε μια πρόταση του Προέδρου της Βουλής εξορθολογισμού διατάξεων για τη βελτίωση της μεταχείρισης εργασιακών δικαιωμάτων των υπαλλήλων της Βουλής υπό το πρίσμα της ανάγκης χρηστής διοίκησης μας εκπλήσσει ευχάριστα.

Ωστόσο, δεν μπορούμε να συμφωνήσουμε ούτε με υπερεξουσίες τυχόν στο πρόσωπο του γενικού γραμματέα αφενός, αλλά ούτε και με μία προβλεπόμενη διαδικασία αδιαφανούς προαγωγής και κρίσης έτερων υπαλλήλων Βουλής στον βαθμό που με το άρθρο 5 δεν εξασφαλίζεται με πολύ καθαρό τρόπο ποια θα είναι ακριβώς αυτά τα κριτήρια της επιλογής, ώστε να προαχθεί κάποιος υπάλληλος. Γι’ αυτόν το σκοπό υπάρχει η Επιτροπή του Κανονισμού της Βουλής και δεν καταλαβαίνουμε γιατί δεν λειτουργεί. Δεν καταλαβαίνουμε γιατί δεν τέθηκε σε συζήτηση όλη αυτή η διαδικασία, που είναι πολυσύνθετη, και δεν θα έπρεπε να αποφασιστεί με μια τέτοια πολύ σύντομη διαδικασία και χωρίς εκτενή συζήτηση.

Ωστόσο, υπάρχουν και άλλου είδους ζητήματα που αναφύονται μέσα από αυτήν την ανάγκη τροποποίησης του Κανονισμού και δεν θα ήθελα να παραλείψω να τα θίξω με την αφορμή αυτού του είδους της συζήτησης.

Κύριε Πρόεδρε, η ανεξαρτησία και αμεροληψία του Προέδρου της Βουλής, τρίτου τη τάξει πολιτειακού αξιώματος, είναι κορυφαία εγγύηση της δημοκρατικής κοινοβουλευτικής διαδικασίας. Σε μια τέτοια περίπτωση δεν συνάδει η θέση - άποψη που έχει διατυπωθεί τόσο από τον κ. Κακλαμάνη όσο και από εσάς, που είστε Αντιπρόεδρος Βουλής, σε διάρκεια κοινοβουλευτικών επιτροπών και στη διάρκεια της Ολομέλειας ότι όταν δεν υπάρχουν γραπτοί κανόνες που να προβλέπουν ρητά αν επιτρέπεται ή όχι η χορήγηση Πρακτικών από συνεδριάσεις Διάσκεψης των Προέδρων ή Επιτροπής Δεοντολογίας εφαρμόζεται ένα εθιμικό δίκαιο, υιοθετώντας την άποψη άρνησης χορήγησης Πρακτικών από τις συνεδριάσεις αυτές, δηλαδή Διάσκεψης των Προέδρων και Επιτροπής Δεοντολογίας.

Εμείς αναμένουμε από τον εκάστοτε πρόεδρο και αντιπρόεδρο να μην εξυπηρετεί τη δύναμη της κυβερνητικής πλειοψηφίας, να δρα και να αποφασίζει με δίκαιο και αμερόληπτο τρόπο ως οφείλει, υπηρετώντας τη δημοκρατία, την αρχή της διαφάνειας και της δικαιοσύνης αδιακρίτως για όλους τους Βουλευτές.

Συνηθίζετε να επικαλείστε ότι ο Κανονισμός πρέπει να εφαρμόζεται από όλους και δεν τον εφαρμόζετε, όταν καλούμαστε να συνεδριάζουμε σε επιτροπές με τέτοιους ταχείς ρυθμούς, χωρίς στην πραγματικότητα να συζητάμε τα νομοσχέδια, που σε μεγάλο τους βαθμό είναι ακατάληπτα.

Σήμερα κιόλας εισάγονται σε δύο διαφορετικές πολύ σοβαρές επιτροπές του Υπουργείου Δικαιοσύνης και του Υπουργείου Εθνικής Οικονομίας και Οικονομικών δύο τεράστια νομοσχέδια εκατό εξήντα τεσσάρων άρθρων και εκατό είκοσι τεσσάρων άρθρων αντίστοιχα.

Πώς περιμένετε να γίνει η συζήτηση ουσιαστική, όταν αύριο στη διάρκεια της Ολομέλειας και μεθαύριο συνεδριάζουν οι επόμενες επιτροπές ακρόασης φορέων, συζήτησης κατ’ άρθρον;

Συνεπώς παραβιάζετε και τις προθεσμίες του Κανονισμού, αλλά και τη διαδικασία εκείνη που θα επέτρεπε στο νομοθετικό σώμα σε επίπεδο νομοθέτησης να ακολουθεί μια σειρά δεδομένων σχολιασμού, αναλυτικής συζήτησης με την κοινωνία, με τους φορείς, με τη συμμετοχή.

Σας καλούμε, λοιπόν, να μην εφαρμόζετε τον Κανονισμό à la carte, να μην επιχειρείτε πράξεις ή παραλείψεις πράξεων, όπως της διανομής της ποινικής δικογραφίας του εγκλήματος των Τεμπών στα μέλη της προανακριτικής επιτροπής. Δεν τη χορηγήσατε, ούτε σε έγχαρτη ούτε σε ηλεκτρονική μορφή, γιατί επικαλεστήκατε τον όγκο της δικογραφίας. Είναι σύννομο; Είναι σύμφωνο με τον Κανονισμό; Όχι.

Σας καλούμε να περιορίσετε τη δικαιοδοσία και αρμοδιότητα της Διάσκεψης των Προέδρων σε όσα πραγματικά προβλέπονται και όχι κατά κατάχρηση εξουσίας. Ενεργείτε διά της Προεδρίας, είτε του Προέδρου της Βουλής είτε των Αντιπροέδρων, κάνοντας χρήση ενός αξιώματος που αφορά σε όλους τους Έλληνες και τις Ελληνίδες της Βουλής των Ελλήνων, ως αυτοί αντιπροσωπεύονται διά εκλεγμένων αντιπροσώπων τους σε περισσότερα πολιτικά κόμματα. Αυτό επιβάλλει η δημοκρατία, η ιστορία, ο πολιτισμός και ο κοινοβουλευτισμός. Ο Πρόεδρος της Βουλής οφείλει να ασκεί τα καθήκοντά του αμερόληπτα, διατηρώντας ανεξαρτησία από κομματικές παρεμβάσεις.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ, κυρία συνάδελφε.

Από τους Κοινοβουλευτικούς Εκπροσώπους έχει ζητήσει μέχρι τώρα τον λόγο από το ΚΚΕ ο κ. Καραθανασόπουλος. Όποιος άλλος επιθυμεί τον λόγο, ας μου πει στη συνέχεια.

**ΜΑΚΑΡΙΟΣ ΛΑΖΑΡΙΔΗΣ:** Εγώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Λαζαρίδη, θα σας δώσω τον λόγο στη συνέχεια.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Συζητάμε για την τροποποίηση του Κανονισμού στα τμήματα που αφορούν τους εργαζόμενους στη Βουλή και το Ίδρυμα της Βουλής, βεβαίως μετά από μία συνεχιζόμενη και κλιμακούμενη ολομέτωπη επίθεση για τους εργαζόμενους, αρχικά στο όνομα της διαχείρισης της καπιταλιστικής κρίσης, μια επίθεση η οποία ήταν και στα δικαιώματα, αλλά και στο βιοτικό επίπεδο των εργαζομένων και στον δημόσιο και στον ιδιωτικό τομέα, για να επιταχυνθεί η διέξοδος προς όφελος των επιχειρηματικών ομίλων, με μισθολογικές μειώσεις, με φοροεπιδρομή, με ασφαλιστικές ανατροπές, ανατροπές στις εργασιακές συνθήκες και σχέσεις, απελευθέρωση ωραρίου.

Είναι μια επίθεση η οποία συνεχίζεται και στις συνθήκες της ανάπτυξης στο όνομα σήμερα της περιφρούρησης της ανταγωνιστικότητας και της κερδοφορίας των επιχειρηματικών ομίλων. Επί της ουσίας, σ’ αυτόν τον βωμό θυσιάζονται ακόμη περισσότερο οι ανάγκες και τα δικαιώματα των εργαζομένων.

Άλλωστε, οι νέοι αντεργατικοί σχεδιασμοί είναι προ των πυλών, όπως, για παράδειγμα, το δεκατριάωρο συνεχόμενης εργασίας, οι οποίοι κυβερνητικοί σχεδιασμοί υλοποιούν τις κατευθυντήριες γραμμές, αλλά και τις αντεργατικές οδηγίες της Ευρωπαϊκής Ένωσης. Στον αντίποδα αυτής της κατάστασης βεβαίως είναι η πάλη των εργαζομένων για αποκατάσταση των απωλειών και αναβάθμιση της θέσης τους.

Σχετικά με το άρθρο 1 για την ένταξη και νέων κατηγοριών εργαζομένων της Βουλής στα βαρέα και ανθυγιεινά, κατ’ αρχάς ο νόμος αυτός ισχύει από το 2014. Γιατί υπήρξε αυτή η καθυστέρηση στο να ενταχθούν και αυτές οι κατηγορίες και μόνο αναδρομικά από 1-1-2025 προβλέπεται, ενώ θα έπρεπε πολύ πιο έγκαιρα να είχαν ενταχθεί και αυτές οι κατηγορίες των εργαζομένων στα βαρέα και ανθυγιεινά;

Βεβαίως, παρά αυτή την καθυστέρηση, συμφωνούμε ότι πρέπει να ενταχθούν αυτοί οι εργαζόμενοι στα βαρέα και ανθυγιεινά. Προειδοποιούμε όμως ταυτόχρονα ότι σχεδιάζεται αναθεώρηση των συνθηκών για τα βαρέα και ανθυγιεινά, με στόχο να εξαιρεθούν εργαζόμενοι που ήδη εντάσσονται σε αυτή την κατάσταση.

Μάλιστα, αυτή η συζήτηση της αναθεώρησης και των ανατροπών γίνεται σε μια περίοδο κατά την οποία υπονομεύονται ακόμη περισσότερο στην πράξη οι συνθήκες υγιεινής και ασφάλειας στους εργασιακούς χώρους, με αποτέλεσμα την εκτόξευση των νεκρών εργαζομένων σε χώρους δουλειάς. Ήδη καταγράφεται ένας νεκρός εργαζόμενος ανά δύο ημέρες σε σχέση με το παρελθόν που ήταν ανά τρεις.

Βεβαίως, εμείς θα ψηφίσουμε το άρθρο 1, παρά αυτές τις συνολικότερες εξελίξεις.

Με το άρθρο 3, για λόγους ίσης μεταχείρισης, όπως καταγράφεται στην εισηγητική έκθεση, επεκτείνεται το σύστημα στοχοθεσίας, κινήτρων και ανταμοιβής για τους εργαζόμενους στο Ίδρυμα.

Εμείς θεωρούμε ότι όλο αυτό, ανεξάρτητα προθέσεων, ανεξάρτητα από το πώς εφαρμόζονται, ανεξάρτητα αν θα το παίρνουν όλοι οι εργαζόμενοι αυτό το κίνητρο στοχοθεσίας, αφήνει το έδαφος σε επόμενο χρονικό διάστημα για μία αντεργατική αξιολόγηση, για μία εντατικοποίηση της εργασίας.

Απέναντι σε αυτή τη λογική της στοχοθεσίας και των λεγόμενων κινήτρων, ως ΚΚΕ τοποθετούμαστε με την ανάγκη άμεσης αποκατάστασης των απωλειών, δηλαδή επιστροφή του δέκατου τρίτου και δέκατου τέταρτου μισθού και στους εργαζόμενους της Βουλής και του Ιδρύματος, αλλά και συνολικά στους δημόσιους υπαλλήλους, αποκατάσταση των απωλειών, αυξήσεις μισθολογικές, συλλογικές συμβάσεις. Γι’ αυτό ακριβώς τον λόγο και δεν θα ψηφίσουμε το συγκεκριμένο άρθρο. Θα τοποθετηθούμε με το «παρών».

Αναφορικά με το άρθρο 5, η αξιολογική τοποθέτηση του ΚΚΕ είναι η εξής, ότι σε αυτό το εκμεταλλευτικό σύστημα της βαρβαρότητας δεν μπορεί να υπάρξει περίπτωση αντικειμενικότητας, αξιοκρατίας, αδιαβλητότητας και αμεροληψίας. Από θέση αρχής δεν μπορούν να υπάρξουν αυτά, γιατί ακριβώς δεν λειτουργούμε σε δοκιμαστικό σωλήνα οι διάφορες κατηγορίες, οι διάφορες ομάδες. Αντίθετα, είναι όλο και πιο εμφανής η στρέβλωση και ο ανορθολογισμός τόσο όσον αφορά τις επιλογές όσο και στην αξιολόγηση των εργαζομένων.

Ακόμη και ο ίδιος ο καθορισμός κριτηρίων στρεβλώνει ακόμη περισσότερο την κατάσταση, γιατί ακριβώς οι διάφορες ομάδες κριτηρίων και η βαθμολόγησή τους αξιοποιούνται ακόμη περισσότερο για να επιδεινώνονται οι συνθήκες αξιολόγησης και να αναβαθμίζονται ακόμη περισσότερο οι υποκειμενικοί παράγοντες.

Για του λόγου το αληθές, ακόμη και αυτές οι ομάδες κριτηρίων που αποτυπώνουν σε μικρότερο ή μεγαλύτερο βαθμό αντικειμενικοποίηση των χαρακτηριστικών όπως, για παράδειγμα, τα αντικειμενικά προσόντα, πτυχίο, μεταπτυχιακό, διδακτορικό, στον πρώτο όμιλο το ποσοστό είναι στο 25%.

Η δεύτερη ομάδα, η προϋπηρεσία και η θέση ευθύνης, που εδώ πολλές φορές η κατάληψη σε προσωρινό χαρακτήρα θέσης ευθύνης παρακάμπτει άλλου είδους κριτήρια, είναι στο 35%.

Και, βεβαίως, αυτό που είναι υποκειμενικό καθαρά, δηλαδή η συνέντευξη, αναβαθμίζεται στο 40%. Γιατί ακριβώς αυτό μπορεί να αλλάξει συνολικά τη βαθμολόγηση.

Υπάρχει πρόσφατο παράδειγμα τέτοιου είδους αξιολόγησης στη Μονάδα 5 της Μεγαλόπολης για μηχανικό παραγωγής, όπου συνδικαλίστρια με πτυχίο, μεταπτυχιακό και διδακτορικό, με πολύχρονη υπηρεσία στο συγκεκριμένο αντικείμενο, στη συνέντευξη δεν ρωτήθηκε για τα ζητήματα που αφορούν το επιστημονικό αντικείμενο και το εργασιακό περιβάλλον, αλλά ρωτήθηκε για τη συνδικαλιστική της δράση, για το αν θα συμμετέχει ή όχι σε απεργίες, αν θα κάνει κινητοποιήσεις και τέτοια ζητήματα. Το αποτέλεσμα ποιο ήταν; Να καταταγεί τελευταία και να μην προσληφθεί. Αυτό καταλαβαίνετε τι συνθήκες διαμορφώνει και πόσο επηρεάζει την όλη κατάσταση.

Απ’ αυτή την άποψη, λοιπόν, το άρθρο 5 εμείς θα το καταψηφίσουμε, παρά το γεγονός ότι δεν κάνει μεγάλες και σημαντικές ανατροπές.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ο κ. Μακάριος Λαζαρίδης έχει τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, θα είμαι πάρα πολύ σύντομος.

Κατ’ αρχάς, οι σημειακές αλλά ουσιαστικές αλλαγές στον Κανονισμό της Βουλής κινούνται στην απολύτως σωστή κατεύθυνση, όπως ανέλυσε με εξαιρετικό τρόπο και ο εισηγητής μας κ. Στύλιος.

Θα κάνω δύο πολύ σύντομα σχόλια.

Το πρώτο το έχω κάνει και άλλες φορές στις επιτροπές, θα ήθελα να το κάνω και σήμερα εδώ ως Κοινοβουλευτικός Εκπρόσωπος της Νέας Δημοκρατίας εκφράζοντας σύσσωμη την Κοινοβουλευτική Ομάδα μας.

Θα ήθελα να πω ένα πάρα πολύ μεγάλο ευχαριστώ στους υπαλλήλους της Βουλής, τους οποίους εμείς τους βλέπουμε ως συνεργάτες μας, γιατί πραγματικά προσφέρουν ένα εξαιρετικό έργο, συχνά κάτω από αντίξοες συνθήκες. Αυτό είναι το ένα.

Το δεύτερο το οποίο θα ήθελα να επισημάνω προς τον Πρόεδρο και προς το Προεδρείο και τον Γενικό Γραμματέα της Βουλής, επειδή το άκουσα και από κάποιους συναδέλφους, είναι ότι θα πρέπει να δούμε το ζήτημα του καθεστώτος των επιστημονικών συνεργατών, γιατί και αυτοί είναι άνθρωποι οι οποίοι περνάνε πάρα πολλές ώρες δίπλα μας, δεν έχουν στην ουσία απογεύματα, δεν έχουν αργίες, δεν έχουν Σαββατοκύριακα.

Κλείνω με κάτι το οποίο δεν είναι της παρούσης, αλλά επειδή άκουσα τον κ. Καραθανασόπουλο. Το Κομμουνιστικό Κόμμα Ελλάδας ούτως η άλλως μας έχει συνηθίσει να μιλάει για εργασιακό μεσαίωνα, να μιλάει για αντεργατικές κυβερνήσεις και αντεργατικούς νόμους.

Αυτό το οποίο μόνο θέλω να επισημάνω -το επόμενο χρονικό διάστημα θα έχουμε την ευκαιρία να τα συζητήσουμε όλα αυτά, να δούμε ποιοι είναι με τους πολλούς και ποιοι είναι με τους λίγους-, κύριε Καραθανασόπουλε, είναι ότι μόνο τον μήνα Μάιο από τη χρήση της Ψηφιακής Κάρτας Εργασίας, που δεν έχετε ψηφίσει, οι υπερωρίες στον τουρισμό αυξήθηκαν κατά 1000%, αυξήθηκαν δηλαδή -το τονίζω- δέκα φορές. Είναι υπερωρίες οι οποίες δηλώθηκαν, υπερωρίες οι οποίες καταβλήθηκαν και, βεβαίως, εργοδοτικές εισφορές οι οποίες πληρώθηκαν.

Άρα αυτή η Κυβέρνηση, η Κυβέρνηση του Κυριάκου Μητσοτάκη, είναι πραγματικά με τους εργαζόμενους, είναι με τους ανθρώπους του μόχθου. Και, όπως σας είπα, το αμέσως προσεχές χρονικό διάστημα θα έχουμε την ευκαιρία όλα αυτά να τα πούμε.

Και πάλι σας ευχαριστώ πάρα πολύ, κύριε Πρόεδρε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Το φωτοστέφανο τής λείπει!

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ, κύριοι συνάδελφοι.

Κηρύσσεται περαιωμένη η συζήτηση επί της πρότασης του Προέδρου της Βουλής: «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51Α΄/10-4-1997), όπως ισχύει».

Προχωρούμε στην ψήφιση επί της αρχής, των άρθρων και του συνόλου της πρότασης του Προέδρου της Βουλής και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή της προτάσεως, πέντε άρθρα, το ακροτελεύτιο άρθρο, καθώς και το σύνολο αυτής.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Για την τροποποίηση διατάξεων του Κανονισμού της Βουλής – Μέρος Β΄ (ΦΕΚ 51 Α΄/10.04.1997), όπως ισχύει |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 1 ως έχει ΟΜΟΦΩΝΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |

(Στο σημείο αυτό καταχωρίζεται έγγραφο της Βουλευτού της Ελληνικής Λύσης κ. Σοφίας Χάϊδω Ασημακοπούλου, σύμφωνα με το άρθρο 72Α του Κανονισμού της Βουλής, το οποίο αφορά διευκρίνιση ψήφου επί του άρθρου 2 της ψηφισθείσας προτάσεως του Προέδρου της Βουλής, το οποίο έχει ως εξής:

(Να μπει η σελ. 110α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα, η πρόταση του Προέδρου της Βουλής των Ελλήνων: «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51 Α΄/ 10.4.1997), όπως ισχύει» έγινε δεκτή κατά πλειοψηφία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο της πρότασης σελ.111α)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο της παραπάνω πρότασης.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, πριν λήξουμε τη συνεδρίαση, έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 16 Ιουλίου 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1198/11-7-2025 επίκαιρη ερώτηση της Βουλευτού Αιτωλοακαρνανίας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Χριστίνας Σταρακά προς την Υπουργό Παιδείας, Θρησκευμάτων και Αθλητισμού με θέμα: «Ανακατασκευή ταρτάν και συνολική αναβάθμιση του Δημοτικού Αθλητικού Κέντρου Αγρινίου ‘Μιχάλης Κούσης’».

2. Η με αριθμό 1191/9-7-2025 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεώργιου Καραμέρου προς τον Υπουργό Υποδομών και Μεταφορών με θέμα: «Το ατύχημα στη Βούλα και οι κίνδυνοι για την ασφάλεια επιβατών και οδηγών λόγω εξαντλητικών ωραρίων στα ιδιωτικά ΚΤΕΛ».

3. Η με αριθμό 1187/7-7-2025 ερώτηση της Βουλευτού Αχαΐας της Κοινοβουλευτικής Ομάδας της Νέας Αριστεράς κ. Αθανασίας Αναγνωστοπούλου προς την Υπουργό Παιδείας, Θρησκευμάτων και Αθλητισμού με θέμα: «Αφαίρεση κειμένου με ιστορική αναφορά στην Ιντιφάντα από σχολικό εγχειρίδιο και αντικατάστασή του από «ουδέτερο» κείμενο Τεχνητής Νοημοσύνης».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1205/14-7-2025 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλουπρος τον Υπουργό Υποδομών και Μεταφορών με θέμα: «Εργασιακή εξάντληση οδηγών αστικών, υπεραστικών και τουριστικών λεωφορείων - καταγγελίες με αφορμή το τροχαίο στη Βούλα».

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 11.11΄ λύεται η συνεδρίαση για αύριο, ημέρα Τετάρτη 16 Ιουλίου 2025 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία: 1) μόνη συζήτηση και ψήφιση επί της αρχής και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση Κώδικα Φορολογίας Περιουσίας», σύμφωνα με την ημερήσια διάταξη που θα σας διανεμηθεί και 2) συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43 Α και 83 του Κανονισμού της Βουλής για την αίτηση άρσης ασυλίας Βουλευτών, σύμφωνα με την ειδική ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**